钦定古今图书集成/明伦汇编/氏族典/第074卷 > 朱华奎
## 钦定古今图书集成/明伦汇编/氏族典/第074卷 > 朱华奎

按《明外史诸王传》：“楚恭王薨，子华奎嗣。卫弁王守仁
讦称远祖定远侯弼遗瓌宝数百万，寄楚帑，为嗣王
侵匿。帝心动，遣中官清核，无所得。帝悟，撤回中官。既
而宗人华赿等言：华奎与弟宣化王华壁皆非恭王
子。华奎，恭王妃兄王如言子，抱养宫中。华壁则王如
綍家人王玉子也。华赿妻即如言女，知之悉礼部侍”
郎郭正域请行勘。大学士沈一贯纳华奎赂，止之不
得，乃委抚按讯，皆受一贯指言伪王他无左验，而赿
妻持其说甚坚，不能决。中旨以“楚王袭封已二十馀
年，宜治华赿等诬罔。”诸宗人赴都投揭，奉旨切责。未
几，华奎输贿入都，宗人夺之。巡抚赵可怀属有司捕
治，宗人方恨可怀，治华赿狱不平，遂大哄，殴可怀死。
巡按吴楷以楚叛入告，一贯议发兵会剿。命未下，诸
宗人悉就缚。斩二人，勒四人自尽，锢高墙及筑闲宅
者四十五人。自是，无敢言楚事者。其后，张献忠掠湖
广，华奎募卒自卫，以张其在为帅。献忠兵至，其在为
内应。执华奎以箯，舆沈之东湖。